CELEX: 32020D1638
Language: mt
Date: 2020-11-05 00:00:00
Title: Deċiżjoni tal-Kunsill (UE) 2020/1638 tal-5 ta’ Novembru 2020 dwar il-pożizzjoni li għandha tiġi adottata f’isem l-Unjoni Ewropea fi ħdan il-Kunsill Internazzjonali tal-Kafè

6.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 371/1
               
            
         DEĊIŻJONI TAL-KUNSILL (UE) 2020/1638
         tal-5 ta’ Novembru 2020
         dwar il-pożizzjoni li għandha tiġi adottata f’isem l-Unjoni Ewropea fi ħdan il-Kunsill Internazzjonali tal-Kafè
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Ftehim Internazzjonali dwar il-Kafè (‘ICA’) ġie konkluż mill-Unjoni bid-Deċiżjoni tal-Kunsill 2008/579/KE (1) u daħal fis-seħħ fit-2 ta’ Frar 2011.
                  
               
                     (2)
                  
                  
                     Skont l-Artikolu 48(1) tal-ICA, l-ICA għandu jibqa’ fis-seħħ għal perijodu ta’ għaxar snin wara li jidħol fis-seħħ b’mod provviżorju jew b’mod definittiv sakemm ma jiġix estiż jew mitmum f’konformità ma’ dak l-Artikolu.
                  
               
                     (3)
                  
                  
                     Skont l-Artikolu 9 tal-ICA, il-Kunsill Internazzjonali tal-Kafè (‘ICC’), bħala l-ogħla awtorità tal-Organizzazzjoni Internazzjonali tal-Kafè (‘ICO’), huwa l-korp responsabbli għall-prestazzjoni tal-funzjonijiet kollha meħtieġa biex jitwettqu d-dispożizzjonijiet tal-ICA. Skont l-Artikolu 48(3) tal-ICA, l-ICC jista’ jiddeċiedi li jestendi l-ICA lil hinn mid-data ta’ skadenza tiegħu għal perijodu wieħed jew aktar suċċessivi li ma jaqbżux it-tmien snin b’kollox.
                  
               
                     (4)
                  
                  
                     Fil-11 ta’ Settembru 2020, matul il-127 sessjoni tiegħu, l-ICC approva r-Riżoluzzjoni 471 li testendi l-ICA b’sena waħda.
                  
               
                     (5)
                  
                  
                     Minħabba l-importanza tas-settur tal-kafè għal għadd ta’ Stati Membri u għall-ekonomija tal-Unjoni Ewropea, huwa fl-interess tal-Unjoni li tkun tista’ tipparteċipa fl-ICA sad-dħul fis-seħħ provviżorju jew definittiv ta’ Ftehim ġdid.
                  
               
                     (6)
                  
                  
                     Huwa xieraq li tiġi stabbilita l-pożizzjoni li għandha tiġi adottata f’isem l-Unjoni fi ħdan l-ICC, minħabba li d-deċiżjonijiet tal-ICC dwar l-estensjoni tal-ICA huma vinkolanti fuq l-Unjoni.
                  
               
                     (7)
                  
                  
                     Skont l-Artikolu 48(3) tal-ICA, l-Unjoni tista’ toġġezzjona għad-deċiżjoni tal-ICC dwar l-estensjoni tal-ICA qabel l-iskadenza tiegħu,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tiġi adottata f’isem l-Unjoni fi ħdan l-ICC, għandha tkun kif ġej:
            
                        (a)
                     
                     
                        li ma toġġezzjonax għad-deċiżjoni tal-ICC li jestendi l-ICA b’sena waħda kif imniżżel fir-Riżoluzzjoni 471 kif approvata fil-127 sessjoni tal-ICC,
                     
                  
                        (b)
                     
                     
                        jekk ikun meħtieġ, fis-sessjonijiet segwenti tal-ICC, tivvota favur l-estensjonijiet tal-ICA għal perijodi li ma jaqbżux total ta’ tmien snin lil hinn mid-data tal-iskadenza oriġinali tal-ICA jew sad-dħul fis-seħħ provviżorju jew definittiv ta’ ftehim ġdid, skont liema jiġi l-ewwel.
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-5 ta’ Novembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Id-Deċiżjoni tal-Kunsill 2008/579/KE tas-16 ta’ Ġunju 2008 dwar l-iffirmar u l-konklużjoni f’isem il-Komunità Ewropea tal-Ftehim Internazzjonali tal-Kafè 2007 (ĠU L 186, 15.7.2008, p. 12).